ያሰብኩበት እስክደርስ ሌላ 25 ደቂቃ አልወሰደም ብላችሁ ነው? እውነትም ‹‹ሞላ ዘገየ›› አልኩ በሆዴ፡፡ ባቡሩ ዉስጥ መቀመጫ ኩርሲ ማግኘት ሾፌሩን መሆን ይጠይቃል፡፡ ወይም ከቻይናዊ ቤተሰብ መወለድን ይጠይቃል፡፡ የመተሳሰብ ባሕላችን ባስ ዉስጥ እንጂ ባቡሩ ዉስጥ ብዙም የሚሰራ አይመስልም፡፡ አንዲት አሮጊት ሴትዮ በቀኝ እጃቸው ምርኩዝ፣ በግራ እጃቸው የባቡሩን የብረት ዘንግ ይዘው ቆመው ሳለ ማንም ዉሪ ጎረምሳ ይቀመጡ አላላቸውም፡፡ ወገባቸው እየተንቀጠቀጠ 35 ደቂቃ ሙሉ ቆመው መጨረሻ ፌርማታ ላይ ወረዱ፡፡ እርሳቸውም ሕዝቡ ባቡር እንደባረቀበት ተረድተው ነው መሰለኝ ቁልጭ ቁልጭ የማለት ነገር እንኳን አላሳዩም፡፡ የምኒሊክ ዘመን ሰው ይመስሉኛል፡፡ ለርሳቸው ባቡር ብርቅ አይደለም፡፡
